Buffelspoort-moordenaar nog op vrye voetJohannes en Linda Brits (Foto: Verskaf) Nog niemand is in hegtenis geneem in verband met die moord op Johannes Brits (68) nie. Brits is verlede Donderdag by die ATKV-Buffelspoort-oord naby Rustenburg ten aanskoue van sy familie in hul chalet doodgeskiet. Volgens kol. Adele Myburgh, polisiewoordvoerder, was daar teen Maandagoggend nog niemand vasgetrek nie. Maroela Media het vroeër berig die familie het in een van die chalets by die oord tuisgegaan toe twee verdagtes daar ingebreek het. ’n Derde verdagte het vermoedelik buite die chalet staan en wag. Brits het uit die bed opgestaan toe sy suster, Enna, by die kamer ingestorm het. Hy is toe verskeie kere geskiet. Die bestuur van ATKV-Buffelspoort sê die oord se omheining is ná die moord op Brits nagegaan en geen skade is opgemerk nie. Volgens die bestuur sal bykomende veiligheidswagte aangestel word om die oord te patrolleer terwyl die veiligheidsmaatreëls van ATKV-oorde landwyd nagegaan sal word indien nodig. Fanie du Toit, woordvoerder van die VF Plus in Noordwes, sê die moord op Brits beklemtoon opnuut die vlak van wetteloosheid waarmee landelike inwoners van Noordwes te kampe het. Hy sê dis betreurenswaardig as die toerismesektor nou ook deur misdadigers geteiken word.